b'\n_START_ARTICLE_\nKalevi Salonen\n_START_PARAGRAPH_\nKalevi Salonen on suomalainen limnologi ja emeritusprofessori. H\xc3\xa4n toimi Jyv\xc3\xa4skyl\xc3\xa4n yliopistossa limnologian professorina 1998\xe2\x80\x932011. Salonen on erikoistunut hiilenm\xc3\xa4\xc3\xa4ritykseen vesist\xc3\xb6jen ja hydrobiologian tutkimuksessa.\n_START_SECTION_\nAkateeminen ura\n_START_PARAGRAPH_\nKalevi Salonen opiskeli 1970-luvulla biologiaa ja ymp\xc3\xa4rist\xc3\xb6tieteit\xc3\xa4. H\xc3\xa4n v\xc3\xa4itteli Helsingin yliopistossa tohtoriksi 1979 hiilenm\xc3\xa4\xc3\xa4rityksest\xc3\xa4 hydrobiologisessa tutkimuksessa._NEWLINE_1990-luvulla Salonen toimi eri viroissa Jyv\xc3\xa4skyl\xc3\xa4n yliopiston biologian laitoksella (sittemmin bio- ja ymp\xc3\xa4rist\xc3\xb6tieteiden laitos). H\xc3\xa4n toimi tutkijana, opettajana ja yliassistenttina. Viimeksi h\xc3\xa4n toimi apulaisprofessorina. Toimiessaan limnologian yliassistenttina h\xc3\xa4n osallistui FAO:n rahoittamaan kansainv\xc3\xa4liseen Tanganjikaj\xc3\xa4rven tutkimusprojektiin vuosina 1993\xe2\x80\x931996._NEWLINE_Apulaisprofessorina h\xc3\xa4n osallistui muun muassa kev\xc3\xa4\xc3\xa4ll\xc3\xa4 1998 BioScope-laskentaohjelman kehitysty\xc3\xb6h\xc3\xb6n. Salonen oli aikanaan kehitt\xc3\xa4nyt vesist\xc3\xb6jen tutkimuksen apuv\xc3\xa4lineeksi erityisen tietokoneohjelmiston vedest\xc3\xa4 otettujen n\xc3\xa4ytteiden eli\xc3\xb6tiheyksien ja biomassojen laskentaan mikroskoopin avulla. Salosen kehitt\xc3\xa4m\xc3\xa4 ohjelmisto oli vuonna 1998 jo teknisesti vanhentunut, joten oli pakko kehitt\xc3\xa4\xc3\xa4 uusi ohjelmisto. Sit\xc3\xa4 varten suunniteltiin ja toteutettiin BioScope-ohjelmisto. Se kehitettiin Jyv\xc3\xa4skyl\xc3\xa4n yliopiston bio- ja ymp\xc3\xa4rist\xc3\xb6tieteiden sek\xc3\xa4 matematiikan laitoksen yhteisprojektina. Ohjelma koodattiin Delphi-ohjelmointikielell\xc3\xa4.\n_START_SECTION_\nProfessorina\n_START_PARAGRAPH_\nKalevi Salonen nimitettiin elokuussa 1998 Jyv\xc3\xa4skyl\xc3\xa4n yliopistoon limnologian professuuriin. H\xc3\xa4n jatkoi virassa joulukuuhun 2011, jolloin h\xc3\xa4n j\xc3\xa4i el\xc3\xa4kkeelle. H\xc3\xa4n on jatkanut tutkimusty\xc3\xb6t\xc3\xa4\xc3\xa4n viel\xc3\xa4 emerituksena toimimalla vuodesta 2014 vanhempana tutkijana Helsingin yliopiston Lammin tutkimusasemalla.\n_START_SECTION_\nTutkimusura\n_START_PARAGRAPH_\nLimnologina Salonen osallistui pitk\xc3\xa4n uransa aikana useisiin vesist\xc3\xb6ntutkimusprojekteihin. H\xc3\xa4n aloitti tieteellisen uransa tutkimalla 1970-luvun alussa Kokem\xc3\xa4enjoen vesist\xc3\xb6aluetta. Vuosina 1993\xe2\x80\x931996 h\xc3\xa4n ty\xc3\xb6skenteli Tanganjikaj\xc3\xa4rven tutkimusprojektissa (Lake Tanganjika Research, LTR) hiilienergiaa selvitt\xc3\xa4neen tutkimusjaoksen johdossa._NEWLINE_Professori Salonen on julkaissut syyskuuhun 2016 menness\xc3\xa4 114 kansainv\xc3\xa4list\xc3\xa4 vertaisarvioitua tutkimusartikkelia.'